
МОТИВИ
към проект на Наредба за изменение и допълнение на Наредба № 5 за определянето и администрирането на местните такси и цени на услуги, предоставяни на физически и юридически лица на територията на община Две могили, област Русе


І. Причини, налагащи приемането на изменението на подзаконовите нормативни актове:
Предмет на предлаганото изменение и допълнение е раздел II Такса битови отпадъци от Наредба № 5 за определянето и администрирането на местните такси и цени на услугите, предоставени на физически и юридически лица на територията на Община Две могили, област Русе.
В Държавен вестник бр. № 81 от 24.09.2024 г., бе обнародван Закон за изменение и допълнение на Закона за местните данъци и такси /ЗМДТ/, с който се отлага влизането в сила на разпоредбите, свързани с новите видове основи за определяне на таксата на битови отпадъци. Съгласно ЗИД на ЗМДТ (ДВ бр.81/ 2024 г.) се предвижда, новият ред и новите основи за определяне на ТБО да влязат в сила от 01.01.2026 г.. 
С Постановление № 93 от 04.04.2024 г. на Министерски съвет на Република България бе приета Наредба за реда за изготвяне и образеца на план-сметката за относимите разходи за извършване на дейностите по предоставяне на услугите, за които се заплаща таксата за битови отпадъци, и за начина на изчисляване размера на таксата при прилагане на основите, предвидени в ЗМДТ.  
С нея са разработени нови модели, които изключват използването на данъчната оценка или балансовата стойност на недвижимите имоти, като основа за определяне на такса битови отпадъци. 
Съгласно действащата нормативна уредба в страната, новите основи за определяне на Такса за битови отпадъци, трябва да бъдат приети от Общински съвет с изменение и допълнение на Наредбата за определянето и администрирането на местните такси и цени на услуги през 2025 г., а към новият ред за определяне на таксата трябва да се премине от 01.01.2026г.
[bookmark: _GoBack]Според изискванията на Закона за управление на отпадъците /ЗУО/ и Закона за местните данъци и такси /ЗМДТ/, Община Две могили е длъжна да предоставя на гражданите и юридическите лица услугите по събиране и транспортиране на битовите отпадъци до съоръжения и инсталации за тяхното третиране, и поддържане чистотата на териториите за обществено ползване. В правомощията на Общински съвет е да определя размера на таксите, като спазва определените в чл. 8, ал. 1 от ЗМДТ принципи – възстановяване на пълните разходи на общината по предоставяне на услугата, създаване на условия за разширяване на предлаганите услуги, повишаване на тяхното качество и постигане на по-голяма справедливост при определяне и заплащане на местните такси. В Наредбата за реда за изготвяне и образеца на план-сметката за относимите разходи за извършване на дейностите по предоставяне на услугите, за които се заплаща таксата за битови отпадъци, и за начина на изчисляване размера на таксата при прилагане на основите, предвидени в ЗМДТ, приета с ПМС № 93/04.04.2024 г., обн., ДВ, бр. 31 от 09.04.2024 г. (Наредбата) подробно и изчерпателно са изброени основите за определяне размера на такса битови отпадъци, които общинския съвет може да приеме. 
Съгласно чл. 10, ал. 3 от Наредбата те са:
1. за услугата по събиране и транспортиране на битови отпадъци до съоръжения и инсталации за тяхното третиране:
а) индивидуално определено количество битови отпадъци за имота, включително чрез торби с определена вместимост и товароносимост;
б) количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране;
в) брой ползватели на услугата в имота;
2. за услугата по третиране на битовите отпадъци в съоръжения и инсталации:
а) индивидуално определено количество битови отпадъци за имота, включително чрез торби с определена вместимост и товароносимост;
б) количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране;
в) брой ползватели на услугата в имота;
3. за услугата по поддържане на чистотата на териториите за обществено ползване в населените места и селищните образувания в общината:
а) брой ползватели на услугата в имота;
б) разгъната застроена и/или незастроена площ на недвижимия имот.
С предлаганият Проект на наредбата се приема, че на територията на община Две могили ще се прилагат следните основи:
1. за услугата по събиране и транспортиране на битови отпадъци до съоръжения и инсталации за тяхното третиране -  количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране;
2. за услугата по третиране на битовите отпадъци в съоръжения и инсталации - количество битови отпадъци за имота, определено съобразно броя и вместимостта на необходимите съдове за събиране на битовите отпадъци и честотата за тяхното транспортиране;
3. за услугата по поддържане на чистотата на териториите за обществено ползване в населените места и селищните образувания в общината - разгъната застроена и/или незастроена площ на недвижимия имот.
Проектът за наредба е структуриран логически и последователно, като са описани детайлно видовете услуги, предлагани от общината, както и относимите разходи за тяхното осъществяване.
Размерът на таксата се определя за всяка услуга поотделно.
За целите на Наредбата, териториите в населените места от община Две могили по смисъла на § 5, т. 6 от ЗУТ, в т. ч. урбанизирани територии и в отделни поземлени имоти извън тях, определени с ПУП, които имат предназначение по чл. 8, т. 1 от Закона за устройство на територията, за които се дължи такса битови отпадъци се групират в шестнадесет района, като от първи до пети район са в града, а от шести до шестнадесети са селата. Същевременно честотата на събиране и транспортиране на съдовете за съхранение на битовите отпадъци се определя със заповед на кмета на общината и се обявява публично до 31 октомври на предходната година.
Наредбата предвижда годишният размер на частта от таксата за битови отпадъци за задълженото лице да се разпределя към задължените за имота лица в зависимост от притежаваните от тях идеални части.
[bookmark: p36897015]Таксата се заплаща в съответствие със сроковете, определени в Закона за местните данъци и такси за заплащане на данъка върху недвижимите имоти, като на предплатилите до 30 април за цялата година се прави отстъпка 5 на сто.
[bookmark: p52927824]Подробно и изчерпателно са изброени хипотезите при които не се събира такса за събиране и транспортиране на битови отпадъци до съоръжения и инсталации за тяхното третиране. Описан е редът по който се осъществява това освобождаване, както и сроковете, в които следва да се декларират тези обстоятелства пред общинска администрация 
II. Цели, които се поставят:
С предложеният Проект на Наредбата се определя нова основа за определяне на такса за битови отпадъци, като се цели постигане на по-голяма справедливост при определяне на таксите за предоставените от Община Две могили услуги за събиране и транспортиране на битовите отпадъци до съоръжения и инсталации за тяхното третиране, и поддържане чистотата на териториите за обществено ползване. 
III.Очаквани резултати от прилагането, включително финансовите ако има такива
Привеждане на Наредбата по чл. 9 от ЗМДТ в синхрон с действащото законодателство и подзаконовите нормативни актове. С приемането на Проекта за Наредба се очаква постигане на по-голяма поносимост на разходите от причинителя или притежателя на отпадъците.
IV.Финансови средства, необходими за прилагането на новата уредба
С предлаганият Проект на Наредба не се предвижда разходване на финансови средства.
V.Анализ за съответствие с правото на Европейския съюз 
Проектът не съдържа разпоредби, транспониращи актове на Европейския съюз, поради което не се налага анализ за съответствие с правото на Европейския съюз. Предлаганият Проект на Наредбата е подзаконов нормативен акт и е в съответствие с разпоредбите и целите на националното и местното законодателство, в това число с нормативните актове от по-висока степен. Предлаганият Проект на Наредба не противоречи на норми от по-висока йерархия и на европейското законодателство. 


МАРИЕТА ПЕТРОВА
Кмет на община Две могили
